Veģetatīvās nervu sistēmas disfunkcijas saistība ar citiem psihiskiem traucējumiem.

Dr.Inta Zīle, Doc. Dainis Balodis.

Mērķis: Pētīt, vai pacientiem ar veģetatīvās nervu sistēmas disfunkciju (VNSD) ir kādi citi psihiski traucējumi. Gadījumā, ja ir, tad noskaidrot- kādi.

Metodes: Pacientu psihodinamiskā konsultēšana un literatūras apskats PUBMED datubāzē.

Rezultāti: Latvijā pacienti ar VNSD ir liels slogs veselības aprūpei. Līdz psihiatram (valsts apmaksāts) vai psihoterapeitam (maksas pakalpojums) šie pacienti nokļūst reti. Pilotpētījuma ietvaros 100% konsultēto pacientu ar VNSD diagnozi tika atklāti citi psihiski traucējumi. No tiem: depresīvi traucējumi- 40,9%, personības traucējumi- 22,73%, reakcija uz smagu stresu un adaptācijas traucējumi- 22,73%, trauksme- 9,1%, akūti psihotiski traucējumi- 4,54%.

Doma- VNSD ir saslimšana, kuras ietvaros pārklājas fiziskie un psihiskie simptomi, nodarbina ārstus visā pasaulē jau sen. Ermann (1982) veģetatīvus traucējumus saista ar defektīvu desomatizāciju (spēja izteikt afektus verbāli, tos sajust, par tiem domāt), kuras rezultātā cilvēks, saskaroties ar grūtībām vai konfliktiem, regresē līdz ķermeniskiem simptomiem; tāpat viņš uzsver VNSD saistību ar tādiem nopietniem psihiskiem traucējumiem kā robežlīmeņa un narcistiskiem personības traucējumiem. Langkalef, Senf (1999) parāda, ka pacientiem ar VNSD piemīt tieksme savu slikto emocionālo pašsajūtu saistīt ar fizisku nelabsajūtu, pilnībā noliedzot savas ambivalentās jūtas un psihoemocionālās ciešanas. Henningsen (2005) atklājis: VNSD simptomi 80% gadījumu pārklājas ar trauksmi un depresiju, kuru izcelsmē vienlīdz nozīmīgi līdzdarbojas fiziski, psihiski un sociāli faktori. Hasin (2007) atzīmē somatoformo simptomu līdzību distancēšanās un noslēgtības tendencēm. Creed (2009) domā, ka somatoformi traucējumi ir diagnožu grupa, kas nojauc robežu starp fiziskiem un psihiskiem simptomiem, kā rezultātā arvien pieaug medicīniski neizskaidroto somatisko simptomu sastopamība. Stonnington u.c.(2013) somatizāciju jeb psihisko simptomu parādīšanos caur fiziskiem simptomiem saista ar afektu regulācijas traucējumiem.

Secinājumi: Pacientiem ar VNSD piemīt nopietni cita veida psihiskie traucējumi. Šādu pacientu ārstēšana būtu jārealizē interdisciplinārai komandai, kuras sastāvā bez somatiskajiem ārstiem būtu arī psihiatrs un psihoterapeits. Tas būtiski uzlabotu komorbīdo psihisko traucējumu diagnostiku un ārstēšanas efektivitāti.